Kaapse strande in Kerstyd soos kroeëJP Smith, burgemeesterskomiteelid vir veiligheid, raak by ’n vorige geleentheid ontslae van drank waarop wetstoepassers beslag gelê het. Foto: Verskaf Wetstoepassers van die Stad Kaapstad moes bontstaan teen die einde van die Kerstyd toe veral oortredings van ordonnansies oor drankgebruik hulle hoofbrekens besorg het. Volgens Wayne Dyason van die stadsraad se afdeling vir wetstoepassing het beamptes verlede week amper 2 400 boetes uitgereik en 11 mense in hegtenis geneem. Hulle het ook op 2 927 eenhede drank beslag gelê op die Moederstad se strande. Gedurende die vorige week is heelwat minder eenhede gekonfiskeer, naamlik 1 716. Dyason sê ŉ 34-jarige man van Manenberg is Maandag in hegtenis geneem nadat hy in die omgewing van Kalkbaai met 925 alikreukels betrap is. Hy is na die Muizenbergse polisiestasie geneem en ingevolge die Wet op Marine en Lewende Hulpbronne aangekla. In ŉ afsonderlike voorval het stropers in die omgewing van Melkbosstrand Sondagmiddag ŉ sak met 259 uitgedopte perlemoen op die strand gelos. ŉ Verdagte het daarin geslaag om vir die polisie weg te hardloop.